
PARLAMENTUL  ROMÂNIEI
CAMERA DEPUTAŢILOR
	COMISIA JURIDICĂ, DE  DISCIPLINĂ  ŞI IMUNITĂŢI
	           Bucureşti, 29 februarie 2012
           Nr.    Pl - x 17/2012


RAPORT

asupra propunerii legislative privind modificarea Legii nr.134/2001 pentru completarea alin.(1) al art.82 din Legea nr.161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei

În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere, în fond, cu propunerea legislativă privind modificarea Legii nr.134/2001 pentru completarea alin.(1) al art.82 din Legea nr.161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, trimisă cu adresa nr. Pl-x 17 din 1 februarie 2012 şi  înregistrată cu nr. 31/45 din 2 februarie 2012.

Senatul, în calitate de primă Cameră sesizată, a respins propunerea legislativă în şedinţa din 21 decembrie 2012.

Comisia pentru administraţie publică, amenajarea teritoriului şi echilibru ecologic a transmis un aviz negativ, cu nr. 26/14 din 7 februarie 2012.


Potrivit prevederilor art. 75 din Constituţia României, republicată, şi ale art. 92 alin.(9) pct.2 din Regulamentul Camerei Deputaţilor, republicat, Camera Deputaţilor  este  Cameră decizională. 

Propunerea legislativă  are ca obiect de reglementare abrogarea art. 82 alin. (1) din Legea nr. 161/2003 privind unele măsuri pentru asigurarea transparenţei în exercitarea demnităţilor publice şi în mediul de afaceri, prevenirea şi sancţionarea corupţiei, cu modificările şi completările ulterioare.

Consiliul Legislativ, prin avizul nr. 1113 din 20 octombrie 2012, a avizat favorabil propunerea legislativă, cu observaţii şi propuneri.
           Guvernul, prin punctul de vedere transmis cu adresa nr. 2547 din 4 noiembrie 2011, nu susţine adoptarea  iniţiativei  legislative. 


 În conformitate cu prevederile art.61 din Regulamentul Camerei Deputaţilor, republicat, membrii Comisiei au examinat propunerea legislativă, expunerea de motive, avizul Consiliului Legislativ şi punctul de vedere al Guvernului, în şedinţa din 15 februarie 2011. 
            La dezbateri au fost prezenţi 12 deputaţi, din totalul de 23 membri ai Comisiei juridice, de disciplină şi imunităţi.
             Ca urmare a discuţiilor din Comisie s-a constatat că textul art. 82 alin. (2) din Legea nr. 161/2003 instituie o incompatibilitate a calităţii de deputat sau senator cu funcţii de conducere sau control în cadrul organizaţiilor sindicale de un anumit nivel (federaţii ori confederaţii) şi nu limitează dreptul de a constitui sau de a adera la un sindicat. Textul legal nu interzice asocierea în sindicate, drept garantat de Constituţia României, republicată, şi nici nu se referă la incompatibilitatea calităţii de senator ori deputat cu funcţii de conducere în cadrul sindicatelor, ci doar al federaţiilor şi confederaţiilor sindicale. Această incompatibilitate a fost justificată de necesitatea eliminării situaţiilor ce pot genera conflicte de interese, având în vedere rolul, atribuţiile şi influenţa pe care o pot avea cei care deţin funcţii de conducere în organizaţiile sindicale reprezentative la nivel naţional ori regional, dar şi pentru asigurarea unei autonomii reale a sindicatelor, în vederea realizării scopului pentru care au fost create, precum şi pentru protejarea acestora de imixtiunea factorului politic. Propunerea legislativă nu răspunde exigenţelor de tehnică legislativă; ar fi trebui ca modificările sa fie propuse a se opera asupra Legii nr. 161/2003 întrucât acesta este actul normativ de bază.
             Faţă de cele arătate, în urma dezbaterilor, membrii Comisiei au hotărât, cu unanimitate de voturi, să propună plenului Camerei Deputaţilor respingerea propunerii legislative privind modificarea Legii nr.134/2001 pentru completarea alin.(1) al art.82 din Legea nr.161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei.
              În raport cu obiectul şi conţinutul reglementării, propunerea legislativă face parte din categoria legilor organice.
                             PREŞEDINTE,                                 SECRETAR,
                               Daniel BUDA                       Gabriel ANDRONACHE
Consilier parlamentar,

 Paul Şerban

